會亭遇資政孫公赴闕公致仕已七年時召歸將有西鄙之任
作者：蔡襄
朝代：宋

paragraphs: 志節雖落落，不能無謗毀。
壯年自雄豪，末路遽顛委。
衆口方叢嘈，即欲置之死。
公嘗爲大臣，沈寃不辨理。
恭惟仁宗聖，散地而後已。
新治甬上居，閒逸安暮齒。
恭惟今天子，繼照明鑒是。
問公何處在，勉哉爲予起。
使者臨其門，將駕不容俟。
滔滔汴流急，行舟姑少止。
長堤榆柳深，夜涼襟带褫。
語終求其要，茲事殊可喜。
朝廷英俊林，豈無人器使。
謂公先帝臣，擢任刷前恥。
惟公體上意，畢力荷恩紀。
富貴安足論，清心寂如水。
古人老益壯，忠義在所指。
況復千載遇，功名邁良史。